**PREDKLADACIA SPRÁVA**

Návrh zákona, ktorým sa menia a dopĺňajú niektoré zákony v pôsobnosti Ministerstva kultúry Slovenskej republiky v súvislosti s treťou vlnou pandémie ochorenia COVID-19 sa predkladá ako iniciatívny materiál. Predmetným návrhom zákona sa majú vytvoriť podmienky pre zmiernenie následkov prípadnej tretej vlny pandémie, ktorá môže opäť obmedziť možnosť konania verejných kultúrnych podujatí. Účelom návrhu zákona je tiež s prihliadnutím na pretrvávajúce dôsledky pandémie oslobodiť výkonných (reprodukčných) umelcov od odvodovej povinnosti a povinnosti úhrady príspevkov podľa zákona č. 13/1993 Z. z. o umeleckých fondoch v znení neskorších predpisov počas roka 2022 z dôvodu zníženia ich príjmov.

Cieľom návrhu zákona je dočasne predĺžiť opatrenia prijaté zákonom č. 129/2020 Z. z., ktorým sa menia a dopĺňajú niektoré zákony v pôsobnosti Ministerstva kultúry Slovenskej republiky v súvislosti s ochorením COVID-19 a zákonom č. 300/2020 Z. z., ktorým sa menia a dopĺňajú niektoré zákony v pôsobnosti Ministerstva kultúry Slovenskej republiky v súvislosti s druhou vlnou pandémie ochorenia COVID-19, vzhľadom na pretrvávajúce dôsledky pandémie spôsobnej ochorením COVID-19, ktoré majú značný dopad na osoby pôsobiace v oblasti kultúry a kreatívneho priemyslu a očakávanú tretiu vlnu pandémie.

Ide o opatrenia týkajúce sa verejných kultúrnych podujatí podľa zákona č. 96/1991 Zb. o verejných kultúrnych podujatiach v znení neskorších predpisov, ak sa tieto v dôsledku pandémie neuskutočnia a opatrenia týkajúce sa odvodovej povinnosti z autorských odmien alebo odmien výkonných (reprodukčných) umelcov, dobrovoľnosti príspevkov prijatých od občanov, resp. zníženie príspevkov pre dedičov autorských práv podľa zákona č. 13/1993 Z. z. o umeleckých fondoch v znení neskorších predpisov, pričom predmetné opatrenia sa predlžujú na obdobie celého roka 2022.

Návrhom zákona sa tiež na základe potrieb z aplikačnej praxe ustanovuje oprávnenie usporiadateľa verejného kultúrneho podujatia odoprieť určitým osobám vstup na verejné kultúrne podujatie alebo účasť na verejnom kultúrnom podujatí, napríklad osobe, ktorá nepreukáže svoju totožnosť, ak je vstupenka, pozvánka a podobne vystavená na meno osoby alebo osobe, ktorá nespĺňa podmienku veku určenú pre dané verejné kultúrne podujatie.

Návrh zákona nie je predmetom vnútrokomunitárneho pripomienkového konania.

S prihliadnutím na dĺžku legislatívneho procesu a potrebnú legisvakanciu sa dátum účinnosti návrhu zákona navrhuje od 1. januára 2022.

Návrh zákona sa na rokovanie Legislatívnej rady vlády Slovenskej republiky predkladá bez rozporov.